# Almindelig Humlebøg

### Fra Wikipedia, den frie encyklopædi

| Almindelig Humlebøg | ?

Her ses både de karakteristiske, humleagtige frøstande og de dobbelt savtakkede bladrande hos Europæisk Humlebøg.
Videnskabelig klassifikation

Rige: | Plantae (Planter)
Division: | Magnoliophyta (Dækfrøede planter)
Klasse: | Magnoliopsida (Tokimbladede)
Orden: | Fagales (Bøge-ordenen)
Familie: | Betulaceae (Birke-familien)
Slægt: | Ostrya (Humlebøg)

Almindelig Humlebøg (Ostrya carpinifolia) er et stort, løvfældende træ med en kegleagtig vækstform. Gamle træer bliver dog brede og åbne i væksten. Træet er ofte flerstammet. Barken er først brun med bittesmå, lyse barkporer. Så bliver den gråbrun med svage, tværgående porebånd. Til sidst bliver den opsprækkende i små flager (omtrent som hos Spisepære). Knopperne er spredte, udspærrede. De er dels brune og dels klart grønne på én og samme knop. Der er fine hår langs randen af knopskællene. Bladene er ægformede med skarpt og dobbelt savtakket rand. Der er mange nerver, som ligger forsænket i bladoverfladen (ligesom hos Avnbøg). Oversiden er mørkegrøn og skinnende, mens undersiden er noget lysere med små totter hår ved nervevinklerne. Høstfarven er blegt gråbrun. De gamle hunrakler sidder langt hen på vinteren og ligner humlekopper i færdig tilstand (altså med frø). De nye, hanlige rakler sidder i bladhjørnerne ved skudspidsen. Frøene modner godt og spirer villigt.

Ikke-synlige træk

Rodnettet består af dybtgående, kraftige hovedrødder. Siderødderne er svagt forgrenede. Veddet bruges som gavntræ i hjemlandene.

Størrelse

15 x 15 m (25 x 25 cm/år).

Hjemsted

Almindelig Humlebøg findes vildtvoksende i Norditalien, på Balkan og i Lilleasien. Alle steder optræder den på varm og ret tør bund, hvor vintrene er milde. Ledsageplanter er f.eks. Ægte Kastanje, Almindelig Valnød, Almindelig Avnbøg, Vinter-Eg, Tarmvrid-Røn, Navr, Sølv-Lind, Manna-Ask og Kirsebær-Kornel.

### [redigér] Kilde

- Sten Porse: Plantebeskrivelser, DCJ 2003 (CD-Rom).

Hentet fra "http://da.wikipedia.org../../../a/l/m/Almindelig_Humleb%C3%B8g_d75f.html"

Kategorier: Taksonomisk beskrevet | Haveplanter | Træer

##### Views

- Artikel
- Diskussion
- Nuværende version

##### Søg

##### Andre sprog

- Deutsch
- Français
- Nederlands